B4-0768 ja 0826/95

Päätöslauselma Tiibetistä

Euroopan parlamentti, joka

- ottaa huomioon 15. lokakuuta 1987 (( EYVL C 305, 16.11.1987, s. 114)), 16. maaliskuuta 1989 (( EYVL C 96, 17.4.1989, s. 140)), 15. maaliskuuta 1990 (( EYVL C 96, 17.4.1990, s. 256)), 12. syyskuuta 1991 (( EYVL C 267, 14.10.1991, s. 135)), 13. helmikuuta 1992 (( EYVL C 67, 16.3.1992, s. 141)), 15. joulukuuta 1992 (( EYVL C 21, 25.1.1993, s. 78)), 25. kesäkuuta 1993 (( EYVL C 194, 19.7.1993, s. 210)) ja 17. syyskuuta 1993 (( EYVL C 268, 4.10.1993, s. 145)) antamansa Tiibetiä koskevat päätöslauselmat,

- ottaa huomioon 5 päivänä maaliskuuta 1993 annetun komission ilmoituksen, joka koskee avointa ja jäsenneltyä vuoropuhelua komission ja erityisten eturyhmien välillä, jolla edistetään suurempaa avoimuutta komission kanssa toimittaessa (( EYVL C 63, 5.3.1993, s. 2)),

A. ottaa huomioon ehdotuksen Euroopan unionin tuesta Panam Integrated Rural Development -hankkeelle Tiibetissä,

B. ottaa huomioon komission Dalai Laman tapaamisen yhteydessä kesäkuussa 1994 esittämät mielipiteet siitä, että paras ratkaisu Tiibetin tilanteeseen löytyy Tiibetin maanpaossa olevan hallituksen ja Kiinan kansantasavallan hallituksen välisen rakentavan vuoropuhelun kautta,

C. panee merkille aikaisemmat päätöslauselmat, joissa vaaditaan Tiibetin kansan etuja aidosti palvelevaa taloudellista apua, ja tukee niitä,

D. panee merkille Panam Integrated Rural Development -hankkeen tavoitteen lisätä alueen elintarvikkeiden ylituotannon jakelua Tiibetin muihin osiin, erityisesti osiin, jonka väestö ei ole tiibetiläistä,

E. on erityisen huolestunut kiinalaisten asuttamisen Tiibetiin rohkaisemisesta, mikä saattaa tiibetiläisen kulttuurin huonoon asemaan ja vaarantaa tiibetiläisten identiteetin erillisenä kansana ja heidän kykynsä osallistua tehokkaasti poliittisiin prosesseihin,

F. on myös huolestunut siitä, että komissio ei Panam-hanketta arvioidessaan kuullut riittävästi paikallista väestöä tai erityisiä eturyhmiä, joilla on paljon asiantuntemusta kehitystyöstä Tiibetissä, kuten komission oma, tällaisia erityisiä eturyhmiä koskeva avoin ja jäsennelty politiikka edellyttää,

G. tunnustaa, että tiibetiläiset ovat kansainvälisen oikeuden mukaan kansa ja että Yhdistyneiden kansakuntien peruskirjan ja YK:n kansalaisoikeuksia ja poliittisia oikeuksia sekä taloudellisia, sosiaalisia ja sivistyksellisiä oikeuksia koskevien yleissopimusten mukaan heillä on itsemääräämisoikeus,

H. panee yhä huolestuneempana merkille tiibetiläisten perusihmisoikeuksien ja

- vapauksien jatkuvat loukkaukset ja Kiinan kansantasavallan vakavat hyökkäykset uskonnonharjoittamista ja Tiibetin itsenäisyyden kannattajia vastaan,

I. on järkyttynyt äskettäin tapahtuneesta, juuri puolentoista vuoden vankeuden jälkeen vapautetun buddhalaisen nunnan Gyaltsen Kelsangin kuolemasta, joka oli seurausta vankeuden aikaisesta pahoinpitelystä, ja on huolestunut muiden henkilöiden terveydestä, jotka kärsivät vankeuden aikaisesta pahoinpitelystä johtuvista vammoista tai sairauksista,

J. on tyrmistynyt tosiasiasta, että tämä nainen oli kymmenes poliittinen vanki, joka vuoden 1987 jälkeen on kuollut pian vankilasta vapautumisen jälkeen, ja neljäs kuollut nainen neljän vuoden aikana,

K. panee merkille Kiinan kansantasavallan isännyyden tulevassa YK:n IV Naisten maailmankonferenssissa ja kertomukset esteistä, joita luodaan hallituksista riippumattomien elinten laillisen toiminnan tielle konferenssissa, ja erityisesti tiibetiläisten ja taiwanilaisten naisten sulkemisen konferenssista ja siihen liittyvästä valtiosta riippumattomien elinten keskustelufoorumista,

L. panee merkille kertomukset kiinalaisiin ja tiibetiläisiin naisiin kohdistuvasta ehkäisypakosta lasten lukumäärää perheissä rajoittavan hallituksen politiikan toteuttamiseksi,

1. Kehottaa komissiota tunnustamaan, että Kiinan kansantasavalta on ehdottanut Panam-hanketta osana suunnitelmaa kiinalaisten uudisasukkaiden ruokkimiseksi Tiibetissä paikallisin keinoin ja että tämä on Tiibetin kansan etujen vastaista, koska se rohkaisee Kiinan kansalaisten asuttamista ja lisää Tiibetin taloudellista yhdentymistä Kiinaan;

2. Kehottaa komissiota sijoittamaan Panam-hankkeen varoja uudelleen apuun, joka palvelee paremmin Tiibetin kansaa;

3. Kehottaa komissiota pitämään sen kokemia vaikeuksia yrittäessään kuulla Panamin maakunnan väestöä lisätodisteina hankkeiden hoitamisen ongelmista Tiibetissä ja hyväksymään johtopäätöksen, että kehitysapu olisi kanavoitava pienten paikallisten hankkeiden kautta;

4. Kehottaa komissiota tukemaan hallituksista riippumattomia järjestöjä, jotka toimivat tällaisissa paikallisissa hankkeissa;

5. Kehottaa komissiota varmistamaan tulevaisuudessa, että kaikissa Tiibetiä koskevissa ehdotuksissa käytetään täysin avointa kuulemisprosessia, jotta varmistetaan tarvittava avoimuus ja mahdollistetaan erityisten eturyhmien osallistuminen prosessiin;

6. Kehottaa komissiota asettamaan Kiinalle myönnettävän avun ehdoksi perusihmisoikeuksien ja -vapauksien kunnioittamisen erityisesti Tiibetissä;

7. Kehottaa Kiinan kansantasavaltaa liittymään lykättyihin keskusteluihin Tiibetin tulevaisuudesta Dalai Laman ja Tiibetin maanpaossa olevan hallituksen kanssa;

8. Kehottaa voimakkaasti jäsenvaltioiden ulkoministereitä ja komissiota vaatimaan laajaa ja ehdotonta Tiibetin maanpaossa olevan hallituksen ja Kiinan hallituksen välistä vuoropuhelua rakentavan ratkaisun löytämiseksi Tiibetin tilanteeseen;

9. Vaatii Kiinan kansantasavallan viranomaisia viipymättä vapauttamaan kaikki yksinomaan sananvapauden harjoittamisen vuoksi Kiinassa ja Tiibetissä vangittuina olevat henkilöt ja varmistamaan, että kaikkia vangittuina olevia suojellaan kidutukselta ja pahoinpitelyltä, heille taataan yhteydenpito sukulaisiin ja haluamaansa asianajajaan ja heille tarjotaan terveydenhoitopalvelut vankeudesta johtuvien vammojen tai sairauksien hoitamiseksi;

10. Vetoaa Kiinan kansantasavallan hallitukseen, että se tunnustaisi vastuunsa varmistaa, että YK:n IV Naisten maailmankonferenssissa taataan valtioista riippumattomien järjestöjen keskustelufoorumille asianmukaiset edellytykset; Tiibetistä, Taiwanista, Länsi-Saharasta ja muualta tuleville naisille on taattava vapaa pääsy;

11. Vaatii Kiinan kansantasavaltaa luopumaan politiikasta ja lainsäädännöstä, jotka kannustavat viranomaisia pakottamaan naisia käyttämään syntyvyyden säännöstelymenetelmiä, mukaan lukien aborttia ja sterilointia, taloudellisin tai muin keinoin;

12. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja parlamenteille, Kiinan kansantasavallan hallitukselle, Yhdistyneiden kansakuntien pääsihteerille ja Dalai Lamalle.